b'\n_START_ARTICLE_\nPaprastasis dakridenis\n_START_SECTION_\nPaplitimas\n_START_PARAGRAPH_\nTai endemin\xc4\x97 med\xc5\xbei\xc5\xb3 r\xc5\xab\xc5\xa1is, nat\xc5\xabrliai auga tik Naujosios Zelandijos salose. Gr\xc4\x97sm\xc4\x97s r\xc5\xab\xc5\xa1ies i\xc5\xa1nykimui negresia._NEWLINE_Iki europie\xc4\x8di\xc5\xb3 kolonist\xc5\xb3 Naujojoje Zelandijoje augo saviti, gryni Paprastojo dakridenio pla\xc4\x8diai nusidriek\xc4\x99 klampyni\xc5\xb3, pelkyn\xc5\xb3 tipo mi\xc5\xa1kai su brand\xc5\xbeiais ir auk\xc5\xa1tais med\xc5\xbeiais. Bet \xc4\x97mus pla\xc4\x8diau naudoti \xc5\xa1i\xc5\xb3 med\xc5\xbei\xc5\xb3 medien\xc4\x85, mi\xc5\xa1kai be atodairio buvo kertami. Dabar i\xc5\xa1liko tik nedideli \xc5\xa1i\xc5\xb3 mi\xc5\xa1k\xc5\xb3 fragmentai, palyginus to kas buvo anks\xc4\x8diau. Geriausias i\xc5\xa1lik\xc4\x99s pavyzdys yra Naujosios Zelandijos Piet\xc5\xb3 salos vakar\xc5\xb3 krante.\n_START_SECTION_\nAugimviet\xc4\x97s\n_START_PARAGRAPH_\nSavo nat\xc5\xabralaus paplitimo areale \xc5\xa1ie med\xc5\xbeiai auga \xc5\xbeemumose ar kiek auk\xc5\xa1tesn\xc4\x97se vietov\xc4\x97se nuo j\xc5\xabros lygio iki 600 metr\xc5\xb3 auk\xc5\xa1tum\xc5\xb3. Biotopas yra da\xc5\xbenai apsemiamose vandens vietov\xc4\x97se ir prastai pralaid\xc5\xbeiuose aliuviniuose dirvo\xc5\xbeemiuose.\n_START_SECTION_\nAuk\xc5\xa1tis, kamieno skersmuo\n_START_PARAGRAPH_\nTai auk\xc5\xa1\xc4\x8diausi Naujosios Zelandijos vietiniai med\xc5\xbeiai. U\xc5\xbeauga iki 50, re\xc4\x8diau iki 65 m auk\xc5\xa1\xc4\x8dio. Kamienas 1, re\xc4\x8diau 2 metr\xc5\xb3 (pasitaiko ir su dar masyvesniais kamienais) skersmens. Teigiama kad prie\xc5\xa1 intensyvius med\xc5\xbei\xc5\xb3 kirtimus buvo \xc5\xbeinomi iki 80 m auk\xc5\xa1\xc4\x8dio med\xc5\xbeiai, bet n\xc4\x97ra patikimo \xc5\xa1altinio. Dabar auk\xc5\xa1\xc4\x8diausias Naujojoje Zelandijoje vietinis ir kartu \xc5\xa1ios r\xc5\xab\xc5\xa1ies medis yra \xc5\xbeinomas kaip \xe2\x80\x9eKahikatea\xe2\x80\x9c u\xc5\xbeaug\xc4\x99s 56,4 m auk\xc5\xa1\xc4\x8dio ir 229,3\xc2\xa0cm kamieno skersmens. Kitas auk\xc5\xa1tas medis yra Pirongia mi\xc5\xa1ko rezervate, auk\xc5\xa1tis\xc2\xa0\xe2\x80\x93 55,1\xc2\xa0m, kamieno skersmuo 220\xc2\xa0cm (pagal R.Van Pelt, 2003.01.27).\n_START_SECTION_\nApib\xc5\xabdinimas\n_START_PARAGRAPH_\nKamienas tiesus. \xc5\xbdiev\xc4\x97 pilka arba tamsiai pilka. Mediena balta ir bekvap\xc4\x97. \xc5\xbdydi (nat\xc5\xabraliam areale) spalio - sausio m\xc4\x97nesiais. Vaisiai sunoksta vasario - baland\xc5\xbeio m\xc4\x97nesiais.\n_START_SECTION_\nPanaudojimas\n_START_PARAGRAPH_\n\xc5\xa0io med\xc5\xbeio mediena europie\xc4\x8di\xc5\xb3 kolonistams nebuvo patraukli kaip kit\xc5\xb3 med\xc5\xbei\xc5\xb3 r\xc5\xab\xc5\xa1i\xc5\xb3, tad ir nebuvo pla\xc4\x8diai naudojama. I\xc5\xa1 \xc5\xa1ios medienos sviesto eksportui buvo gaminamos d\xc4\x97\xc5\xbeut\xc4\x97s, kada jo eksportas tapo \xc4\xafmanomas i\xc5\xa1 Naujosios Zelandijos ir Australijos nuo 1880 met\xc5\xb3 iki ma\xc5\xbedaug 1900 met\xc5\xb3 prad\xc5\xbeios. Kada sviestas buvo eksportuojamas pakrautas ant 25 kg plok\xc5\xa1teli\xc5\xb3, pla\xc4\x8diau tapo naudojama \xc5\xa1i mediena, tad augo \xc5\xa1i\xc5\xb3 med\xc5\xbei\xc5\xb3 paklausa. D\xc4\x97l ilgos ir tiesios medienos iki 1970 met\xc5\xb3 mediena buvo naudojama laiv\xc5\xb3 statyboje. Maoriai kaip maistui naudojo m\xc4\x97sing\xc4\x85 paprastojo dakridenio s\xc4\x97klamak\xc5\xa1t\xc4\x99 ir j\xc4\x85 puotose pateikdavo dideliais kiekiais. I\xc5\xa1 \xc5\xa1io med\xc5\xbeio maoriai darydavosi ietis pauk\xc5\xa1\xc4\x8diams susimed\xc5\xbeioti. \xc5\xa0io med\xc5\xbeio \xc5\xa1erdies suod\xc5\xbeiais maoriai darydavosi tatuiruotes (T\xc4\x81 moko).'